Papersnake/gushiwen huggingface dataset:
送陈先生之洪并寄萧少卿
徐铉（宋代）

闻君仙袂指洪涯，我忆情人别路赊。
知有欢娱游楚泽，更无书路到京华。
云间驿阁连江静，春满西山倚汉斜。
此处相逢应见问，为言搔首望龙沙。
由临川北道抵馀干山行五首 其五
方朝（清代）

山行宿常迟，白日忽已坠。美人在天末，明霞倩谁佩。

总角事远在，夙昔临东岱。中怀念旧丘，极目炎云外。

奈何来豫章，咫尺庾关在。明朝乃回车，转欲向吴会。
朴公棹牵牛其奇余亦作
姜夔（宋代）

不见青青绕竹生，西风篱落抱枯藤。
道人一任空花过，愁杀山阴觅句僧。
沁园春（夜登白鹭亭）
施翠岩（宋代）

披紫菟裘，上白鹭亭，看吹洞箫。望长庚鲸过，江横素练，回仙鹤度，月在青霄。依约淮山，清准冷风露，如到瀛洲听海涛。浮图近，更玉铃金铎，初奏琅璈。

人间梦境寥寥。部故国繁华能几朝。有千年枯井，龙沈凤怨，数邱黄壤，兔走猿嗥。莫问荣华，不如归去，短棹孤篷乘夜潮。翠岩下，耕白云二顷，胜种仙苗。
在伯教授为考试之行不知其地漫成五诗送之 其五
赵蕃（宋代）

峡州使君我所亲，书去犹新报未闻。此士如今为第一，见之烦为致慇勤。
句
傅彦济（宋代）

千里江山供眺望，四围天地入帘栊。
书葛氏诗卷
楼钥（宋代）

未年六十蚤休官，海角投闲尽自安。
一纪时容奉香火，七旬遂自挂衣冠。
重来深愧妨贤路，此去终期保岁寒。
三上封章归未得，葛家诗卷却羞看。
新作火阁
陆游（宋代）

山路霜清叶正黄，地炉火暖夜偏长。
中安煮药膨脝鼎，傍设安禅曲彔床。
木槁不知年自往，云闲已与世相忘。
更阑坐稳人声静，时听风帘响暗廊。
庵中自题
释显万（宋代）

万松岭上一间屋，老僧半间云半间。三更云去作行雨，回头方羡老僧闲。
烛影摇红·飞尽西园
吴文英（宋代）

飞尽西园，晚秋却胜春天气。霜花开尽锦屏空，红叶新装缀。时放清杯泛水。暗凄凉、东风旧事。夜吟不绝，松影阑干，月笼寒翠。莫唱阳关，但凭彩袖歌千岁。秋星入梦隔明朝，十载吴宫会。一棹回潮度苇。正西窗、灯花报喜。柳蛮樱素，试酒争怜，不教不醉。
醉蓬莱（秀城元夕）
刘一止（宋代）

正官桥柳润，候馆梅开，暮云凄冽。泽国春归，是烧灯时节。吹绽冽蕖，挽低星斗，共水光澄澈。霜瓦楼台，参差似与，蓬壶相接。

千骑遨游，万家嬉笑，帘卷东风，弄妆成列。慢舞尊前，看轻盈回雪。来岁今宵，舜韶声里，对六鳌双阙。凤检飞来，玉骢去踏，青门华月。
凡今之人莫如兄弟诗
黄榦（宋代）

物理须深玩，人心定不凡，
棣华春竞秀，鸿影暮相衔。
天性人为贵，同胞岂异心。
疾行迷后长，思昔更伤今。
忆昔防提日，堂前聚戏嬉。
利心驱逸马，分背欲何之。
富贵真余事，儿孙亦后身。
四支先自贼，骈拇若为人。
矢束折应难，叶密根无托。
斯道固昭然，叹息人何莫。
儒衣而儒冠，满口谈诗书。
君看鬩墙心，异类诚不如。
我行箕山颠，上有贤弟兄。
高节振颓俗，余芳丐后生。
二父及诸郎，异世真一体。
挽显肃皇后词五首 其一
张扩（宋代）

珍符开瑞玺，象服备袆褕。德盛仪千载，名尊母两朝。

流风厚麟趾，剩馥播桃夭。羽卫今何处，云深惨莫招。
邵令人余氏挽词二首 其二
孙觌（宋代）

金母燕西瑶，朱幩翟茀朝。遗衣尚荆布，故物有箪瓢。

鼎立栖三凤，蝉联数七貂。生涯祗如此，崛郁正昂霄。
三屯营阅兵蓟镇总兵开府处
唐顺之（明代）

股肱北平郡，烽火度辽营。特以郎官节，来巡都护兵。

橐驼参阵□，𥷑篥应军钲。三令先庚后，八门死地生。

妖星枉矢堕，杀气蓐收行。象缀吴都燧，羊分宋士羹。

生羌休近塞，熟虏敢渝盟。阅罢时登眺，虹螺忆古城。
送仲高兄宫学秩满赴行在
陆游（宋代）

兄去游东阁，才堪直北扉。
莫忧持橐晚，姑记乞身归。
道义无今古，功名有是非。
临分出苦语，不敢计从违。
梅圣俞诗集序
欧阳修（宋代）

予闻世谓诗人少达而多穷，夫岂然哉？盖世所传诗者，多出于古穷人之辞也。凡士之蕴其所有，而不得施于世者，多喜自放于山巅水涯之外，见虫鱼草木风云鸟兽之状类，往往探其奇怪，内有忧思感愤之郁积，其兴于怨刺，以道羁臣寡妇之所叹，而写人情之难言。盖愈穷则愈工。然则非诗之能穷人，殆穷者而后工也。

予友梅圣俞，少以荫补为吏，累举进士，辄抑于有司，困于州县，凡十余年。年今五十，犹从辟书，为人之佐，郁其所蓄，不得奋见于事业。其家宛陵，幼习于诗，自为童子，出语已惊其长老。既长，学乎六经仁义之说，其为文章，简古纯粹，不求苟说于世。世之人徒知其诗而已。然时无贤愚，语诗者必求之圣俞；圣俞亦自以其不得志者，乐于诗而发之，故其平生所作，于诗尤多。世既知之矣，而未有荐于上者。昔王文康公尝见而叹曰：“二百年无此作矣！”虽知之深，亦不果荐也。若使其幸得用于朝廷，作为雅、颂，以歌咏大宋之功德，荐之清庙，而追商、周、鲁颂之作者，岂不伟欤！奈何使其老不得志，而为穷者之诗，乃徒发于虫鱼物类，羁愁感叹之言。世徒喜其工，不知其穷之久而将老也！可不惜哉！

圣俞诗既多，不自收拾。其妻之兄子谢景初，惧其多而易失也，取其自洛阳至于吴兴以来所作，次为十卷。予尝嗜圣俞诗，而患不能尽得之，遽喜谢氏之能类次也，辄序而藏之。

其后十五年，圣俞以疾卒于京师，余既哭而铭之，因索于其家，得其遗稿千余篇，并旧所藏，掇其尤者六百七十七篇，为一十五卷。呜呼！吾于圣俞诗论之详矣，故不复云。

庐陵欧阳修序。
柳絮
白居易（唐代）

三月尽是头白日，与春老别更依依。

凭莺为向杨花道，绊惹春风莫放归。
就刘云卿第与同院诸公喜雨分韵得发字
赵秉文（金朝）

君家南山有衣钵，丛桂分香老蟾窟。从来青紫半门生，今日子孙床满笏。

尔来先生复秀出，论事观书眼如月。岂惟传家秉赐彪，亦复生儿勔勮勃。

往时尝乘御史骢，未害霜蹄聊一蹶。双凫古邑试牛刀，百里治声传马卒。

今年视草直金銮，云章妙手看挥发。老夫当放一头地，有惭老骥追霜鹘。

座中三馆尽豪英，健笔纵横建安骨。已知佳会得四并，更许深杯辞百罚。

我虽不饮愿助勇，政要青灯照华发。但令风雨破天悭，未怕归途洗靴袜。
步北园示沈四弟
赵蕃（宋代）

得趣堂到蓬荟深，主人何惜费千金。
我行旬用当重到，要见梅花出树林。
王晦叔惠听雨图次蔡韵奉寄 其二
许及之（宋代）

常日京华薮泽思，六年身悟画中诗。须知妙处无今古，得画还如听雨时。
昌甫寄二绝和韵答之 其一
韩淲（宋代）

只宜树蕙与滋兰，二月颠风作社寒。岸柳岂无舒叶者，山梅空有落花看。
东山 其二
邹浩（宋代）

七星峰顶绝纤埃，不负烟霞双眼开。昨日湘南遥指处，飞腾今向此中来。
祝袁简斋八十寿时方送小郎就婚湖州 其一
姚鼐（清代）

春风鸠杖挈佳儿，枣栗盛笄共寿卮。乐事天教今世独，才名人作昔贤疑。

分司且逊休官早，柱史从留食乳迟。会见小仓编后集，较多盈万渭南诗。
时心堂记言五典也载赓前韵以歌之
袁甫（宋代）

齐家断勿责他人，须信仪型只在身。
习习谷风讥义薄，交相爱也是为仁。
山行
方岳（宋代）

住世间须出世间，世情何事苦牵攀。
蟠胸自作三分国，觌面相悬两戒山。
大好闭门赢得睡，不多识字煞妨閒。
长须赤脚顽於我，未必淳风不再还。
句 其二
江休复（宋代）

五十践衰境，加我在明年。
澄江夜泊
邹志伊（清代）

人依孤树宿，雁落一滩秋。渺渺苍葭外，萧萧古渡头。

乾坤悬夜色，星月定江流。遂有飞扬意，乘槎犯斗牛。
雨后入关望都门
周伦（明代）

丹阳百里入关来，雨后冲泥险道回。陇麦畦畦沾土湿，山花道道向人开。

檐边乳鹊将雏至，树里鸣鸠唤妇回。七里高冈更西望，春云缥缈凤凰台。
鹤鸣亭绝句四首
辛弃疾（宋代）

旧时秋水醉吟者，且作西山病叟呼。
可惜黄花逢令节，樽中酒燥笔头枯。
危全枫祠
曾季貍（宋代）

香火颓然寄梵宫，精英不与众禅同。
临川千古人心在，犹说当年保障功。
夜归忆邻舟女郎
王微（南北朝）

共春商略夜无眠，拾得闲愁在水边。
倒似梦中曾见过，一枝春影倚寒烟。
连日车行风寒
汪梦斗（宋代）

不奈凄风透敝裘，高眠车上被蒙头。自怜病骨生来弱，莫恨客途寒可忧。

雅操素持四不出，狂吟且和二宜休。家乡才喜清无暑，露下芙蓉一院秋。
睡起
释昙莹（宋代）

蕙帐烟凝昼掩关，落花时节雨阑珊。
客来惊起还乡梦，绕屋春风绿树寒。
同长道游惠僧翠樾堂
韦骧（宋代）

覃覃洁宇枕城阿，车马知名始见过。邃密莫嫌春态浅，牢笼不碍翠阴多。

玩心爽概真偏得，泯迹空山去几何。今日□□□褫带，暂将尘扰就消磨。
和刘后村梅花百咏 其十八
方蒙仲（宋代）

无人可共倚雕栏，折得横枝独自看。梅癖难医君信否，东阳瘦损少陵酸。
秋怀十首
陈师道（宋代）

北阙书不上，南山田不归。
朝暮陈州门，悠悠此何为。
我老何所为，暖日聊差池。
君听城上乌，哑哑端为谁。
三月初三日
韩淲（宋代）

瓶里桃花点点红，水南依旧笑春风。寻僧共看山中友，识赏何如付苦空。
与罗教授饭园中种栀子
朱翌（宋代）

园木交阴正可观，壶觞随分却成欢。
绿钱流地雨当足，飞絮暖成春不寒。
雪缀酴醾缘屋角，香移檐卜近栏干。
与君细说炉亭话，强对槟榔萋菜盘。
偈二十二首
释洵（宋代）

春风吹裂峰头石，晏下东峰绝踪迹。
日轮正午现全身，生铁蒺蔾当面掷。
次韵夏日
洪咨夔（宋代）

乍晴云更黑，顿冷日如青。
饱饭真成蠹，幽居又见萤。
灯光翻露柱，琴叠舞黄庭。
猛作逃儒去，沉酣几个醒。
泊舟箬村有怀老师作
林希逸（宋代）

昔去京华此舣舟，老师含笑别江头。我今重向江头立，宿草伤心二十秋。
龙周勚卫仲匡李显国过吸和轩二首 其一
何吾驺（明代）

孤怀丘壑里，拓落少人看。不速三人盍，高歌万里寒。

野云笼薄醉，朔气怯中单。便索琅玕赠，平生欲语难。
次韵竹溪中书重脩县桥二首 其二
刘克庄（宋代）

仲秋鸠僝迄穷冬，钜丽依稀似蔡公。濡足几年通国病，肯心一片有谁同。

人言此庆钟双凤，天落其成见两虹。不是坡仙捐宝带，此桥安得往来通。
华彦清登常州玄妙阁有诗因同韵
陈方（元代）

地接三吴口，人操众楚音。树迷晴漠漠，花乱夕森森。

碧是当时血，春非往日心。翻思当矢石，犹暇惜冠簪。

丞相戈如雪，将军志比金。仓皇惊破竹，踊跃念披襟。

壤堞仍存旧，高标独峙今。星河垂绮户，云雾出琪林。

鸟去苍茫阔，帆归迤逦深。诸天欣共赏，胜地肃同临。

突兀雄连栋，依微隔远岑。紫霄停广乐，白日閟层阴。

倒影何多美，空歌试一吟。悠悠江海兴，冉冉市尘侵。
苏仙山
阮阅（宋代）

一溪清泚万峰环，人过重重紫翠间。
绿竹乔松三十里，云中犹未见苏山。
西庄夜归
张镃（宋代）

草声真似过田间，唧唧虫催兴未阑。
珍重小舆能从我，夜深穿遍竹阴寒。
送范寺丞
林逋（宋代）

林中萧寂款吾庐，亹亹犹欣接绪馀。
去棹看当辨江树，离尊聊为摘园蔬。
马卿才大常能赋，梅福官卑数上书。
黼座垂精正求治，何时条对召公车。
水调歌头（细君生日作）
曾协（宋代）

日永向槐夏，绕屋树扶疏。麦秋天气清润，设巾兑记生初。新拜小君佳号，更过诸郎官舍，仍玩掌中珠。乐事似今少，一笑倒双壶。

列山肴，烹野蔌，且欢娱。鹿门远引，平生此志与君俱。终向苕溪烟水，携手云庄风月，不践利名区。功业看儿辈，相对老江湖。
绍兴释奠武成王七首 其七 送神。
郊庙朝会歌辞（宋代）

日惟上戊，神顾精纯。礼备三献，乐成七均。奄留洋洋，流福无垠。

言还恍惚，空想如存。
次前韵谢袁提学及其弟府判二首
方回（元代）

公家贤伯仲，似是晋机云。
黄卷丁年共，青灯午夜分。
望风初魄动，饮德更心醺。
自合登台省，官犹类广文。
偈颂七十六首 其四十九
释师范（宋代）

雪峰辊毬，睦州担版。杨歧栗棘蓬，东山铁酸馅。多处添，少处减，留得翠岩眉毛盖眼。
送郑褒归闽中
王禹偁（宋代）

褒也瓯闽士，文高行益修。
干名逢诏罢，归计逼亲忧。
鸥鸟终相狎，公卿谩欲留。
刺桐花下宅，兰蕨奉晨羞。
春风辞寄武威石秘校
释重顯（宋代）

春风何萧萧，和雨复兼雪。
坼花功未深，偃草势曾烈。
毗城癡爱老，怯寒对清拙。
衰岩影响士，难御同孤劣。
鳌峰人不来，柴门亦休闭。
松头栗鼠下，时把藤牀啮。
庭际霜禽归，屡吸苔钱缺。
一旦春风息，暖日生林樾。
幽径磐石上，拄筇行且歇。
无弦兮莫弹，有语兮存舌。
冷落流水声，古之若为说，
凋残早梅树，今之若为别。
俯仰身力轻，翻忆春风切。
为吾吹却尘，欲革分歧辙。
为吾吹却云，欲问辽空月。
不知天地间，堪为谁交结。
明月引·明月度天飞
张玉孃（元代）

明月度天飞，圃圃散清晖。
中有后羿妻。窗药化蟾蜍。
碧海心如梦，澹澹生寒虚。
疳山一夜愁多少，照影令人添惨惨。
金门归去 怀张补阙螺浮病假归禾中
丁澎（清代）

辞金阙。何似茂陵归切。东山丝竹西山笏。海天还弄明月。

曾记柳条初折。又是马蹄霜结。延秋门外花如雪。今年恁时节。
西江月·有欲难超老病
尹志平（元代）

有欲难超老病，无情易变童颜。虚心实腹六神安。步步清凉彼岸。九载能除四相，十年决到三山。蓬壶阆苑恣游闲。免却人间流转。
初食生荔枝二首 其二
洪炎（宋代）

独擅东南美，谁知十八娘。笑颦俱有味，朱粉不迷香。

璀璨珠生掌，清泠露入囊。风流须第一，饤座每难忘。
舟中阅唐诗纪事王起李绅张籍令狐楚于白乐天
杨慎（明代）

雪。
凝明，澄彻。
飞玉尘，布琼屑。
苍云暮同，岩风晓别。
深山樵径封，云水渔舟绝。
南枝忽报梅开，北户俄惊竹折。
万树有花春不红，九天无月夜长白。
却聘诗
梁惠（明代）

七十年来德未加，每劳贤者到山家。忙来汲水无茶煮，感待邻家有酒赊。

入馔拳鸡才脱母，作羹野菜尚含花。归与若对琴堂说，人在长江理钓槎。
井陉道中
范钧（清代）

丹崖碧嶂路回环，亭障参差落木间。云壑坳中村舍补，石梁断处驿程弯。

浅深残雪涉微水，高下斜阳度固关。明日驱车凌绝顶，南天门下望龙山。
破镜行为陈大赋
徐熥（明代）

美人有宝镜，价值千黄金。曾与郎君同照影，又与郎君同照心。

郎朝分散如萍梗，此心虽同不见影。金刀剖处鸾凤分，十年踪迹不相闻。

可怜两人持郎片，此生何处重相见。劝君对此休自悲，神物会合终有时。
次韵月湾东湖十咏 其七 荐福茶烟
徐瑞（宋代）

老衲松根拾槁枝，石铛煮茗日舒迟。青青亭上晴云散，正是禅僧出定时。
五子之歌
同谷子（唐代）

邦惟固本自安宁，临下常须驭朽惊。

何事十旬游不返，祸胎从此召殷兵。

酒色声禽号四荒，那堪峻宇又雕墙。

静思今古为君者，未或因兹不灭亡。

唯彼陶唐有冀方，少年都不解思量。

如今算得当时事，首为盘游乱纪纲。

明明我祖万邦君，典则贻将示子孙。

惆怅太康荒坠后，覆宗绝祀灭其门。

仇雠万姓遂无依，颜厚何曾解忸怩。

五子既歌邦已失，一场前事悔难追。
生朝自述
黄庚（元代）

都道人生七十稀，老逢初度叹衰迟。
飞觞醉月贫无酒，走笔迎春富有诗。
憔悴自邻蒲柳质，劬劳空起蓼莪思。
门无贺客清如水，独对兰花诵楚辞。
闰八月二十五日菊有黄花园中粲然夺目九日不
苏辙（宋代）

年年九日忧无菊，今岁床空未有糟。
世事何尝似人意，天公端解恼吾曹。
金龟解去瓶应满，玉液倾残气尚豪。
门外白衣还到否，今时好事恐难遭。
送亚匏之粤东 其二
孙文川（清代）

嗟君行矣慎风波，住尚销魂奈别何。时事休谈宜痛饮，知音更少莫悲歌。

天将过海传苏轼，地有高台吊尉佗。闻道岭南频报捷，战尘不似故乡多。
西江月
马钰（金朝）

是是非非远远，尘尘冗冗捐捐。人人肯肯解冤冤。

步步湾湾浅浅。

善善常常恋恋，玄玄永永绵绵。明明了了这圆圆。

杳杳冥冥显显。
一月之间惠武夷茶者三至口占三首 其二
卢龙云（明代）

见说烟霞里，鎗旗隐御园。似应馀进奉，采撷下云门。
偶成寄仲卿彦勤两弟 其一
梅曾亮（清代）

柏枧村中有故墓，吾宗苦约返茅茨。黄精药好愁难遇，苍耳林茅恐见欺。

北阮家怜门户改，南阳阡冀子孙知。飞桥一水千峰抱，记取他年谒墓时。
沁园春·画鷁凌空
刘过（宋代）

画鷁凌空，红旗翻雪，灵鼍震雷。叹沈湘去国，怀沙吊古，江山凝叹，父老兴哀。正直难留，灵修已化，三户真能存楚哉。空江上，但烟波渺渺，岁月洄洄。持杯。西眺徘徊。些千载忠魂来不来。谩争标夺胜，鱼龙喷薄，呼声贾勇，地裂山摧。香黍缠丝，宝符插艾，犹有樽前儿女怀。兴亡事，付浮云一笑，身在天涯。
承芸叟寄示新词一篇以此寄谢扬子云书亦有色乎此亦书之色也
孔平仲（宋代）

绮罗敷色新出机，嵩洛神秀钟妙词。关西子弟多习武，博学能文君最奇。

目中无双成器早，少小玉立谁瑕疵。天王母后亲选擢，抱道韫德将发施。

朝中议论太真朴，湖南威凤翅小垂。屈申后先皆有数，此理昭昭君自知。

芰荷堆绿珠露冷，兰杜秋香风正吹。征鸿南飞燕北去，晚去潇湘君未归。
和君时十二弟
彭汝砺（宋代）

漂泊东南天地间，分明身世似乘船。此生去住总未定，所值险乘皆偶然。

载酒纵随红芰饮，移床深近白云眠。知君独处多幽趣，诗轴今成第几编。
柳
陆游（宋代）

西园雨打杏花稀，便面章台事已非。
只恐无情堤上柳，又将风絮送春归。
资善常御筵送太子少保致仕李柬之归西京
王珪（宋代）

紫阁飞章谢宠名，离筵特地敞宫楹。
杯深御酒先成醉，衣拂京尘顿觉清。
少室旧游窥玉霤，甘盘余训薄金籝。
谁言疏傅东归盛，不得君王一饨行。
分韵送卢国华福建提刑得华字
楼钥（宋代）

卢侯场屋声，天马腾渥洼。
残膏沾后人，奇芬吐天葩。
来踏九陌尘，去种河阳花。
向来再去国，盛山建高牙。
平生长者誉，静笃语不哗。
古井绝微波，璞玉无纤瑕。
使星照蜀道，惠爱流三巴。
吏奸赖刮磨，民瘼烦搔爬。
田里诵卢公，儿童知国华。
白首尚郎潜，坐曹事如麻。
翩翩拥轺车，去去向合沙。
朝行惜君去，举酒相邀遮。
共登狮子峰，巨石临唅呀。
却来澄湖边，野梅访萌芽。
老柳扫黄叶，枯荷矗寒茄。
棋枰战文楸，醉帽欹乌纱。
伊昔送君行，相去万里赊。
荷君远寄书，得得来东嘉。
一见又成别，感念成咨嗟。
羡君径褰帷，往戍不待瓜。
先寻上水船，何殊泛仙槎。
作粥喜奉姊，上冢仍过家。
此计正未疎，所恨成天涯。
尚几或留行，船鼓毋庸挝。
寿祁道民年伯七十一
洪穆霁（明代）

岁星南望亘长虹，大隐真人驾玉骢。瑶草传书来杲日，黄花开宴傲秋风。

夜寒人醉鸠为杖，江远天空剑是龙。绕膝芝兰斜北斗，舞衣群拥白头翁。
二十四航
马之纯（宋代）

秦淮二十四浮航，何似高高虹作梁。
恐有兵戎来暮夜，可除扳索当城隍。
淮深尚欲横鞭渡，河广犹将一苇杭。
好是维持令有道，却将夷狄守封疆。
代浦城权县赵节推鹿鸣宴诗
陈著（宋代）

潜藩岁贡素多才，捷报欢声沸似雷。
南浦士流新姓字，西山夫子旧胚胎。
登荣仙籍香浮桂，得意春魁信在梅。
此去天衢齐纵靶，代庖只饯幸重来。
挽石应之提刑
孙应时（宋代）

甫听祥琴御，遄瞻瑞节荣。
许朝丹阙去，指奉板舆行。
松柳馀哀切，膏肓一梦成。
意长身未老，何事了平一。
记小圃花果二十首 其五 笋
刘克庄（宋代）

苦爱堂厨美，獾郎喜覆羹。饱食林下笋，输与邵先生。
答云鹤林经卫 其一
区越（明代）

彩云天外岂常然，磐石山中不记年。应是养闲须养静，从来知分自知天。
宫词 其六十六
赵佶（宋代）

玉虚清夜醮筵开，羽唱升沈晓漏催。习习轻风花外过，露香飘出禁城来。
苦热和袁应祥用韦苏州乔木生夏凉流云吐华月
郭印（宋代）

酷热无从避，天风几日秋。
寸阴不知惜，大火急西流。
一上人之径山
释子益（宋代）

一处才通处处通，凌霄突兀对青龙。
道途不涉最亲句，只在平常日用中。
书情献相公
严维（唐代）

年来白发欲星星，误却生涯是一经。魏阙望中何日见，

商歌奏罢复谁听。孤根独弃惭山木，弱质无成状水萍。

今日更须询哲匠，不应休去老岩扃。
渔村杂句十首
薛嵎（宋代）

野水微茫路欲迷，重重沙渚自高低。
鹭鸾飞过无心泊，直入残阳树杪栖。
酬漳州张九使君
顾况（唐代）

故人穷越徼，狂生起悲愁。山海万里别，草木十年秋。

鞭马广陵桥，出祖张漳州。促膝堕簪珥，辟幌戛琳球。

短题自兹简，华篇讵能酬。无阶承明庭，高步相追游。

南方荣桂枝，凌冬舍温裘。猿吟郡斋中，龙静檀栾流。

薜鹿莫徭洞，网鱼卢亭洲。心安处处安，处处思遐陬。
同唐太傅重过西湖
史定之（宋代）

红尘憧扰不知年，一望西湖思豁然。
上下层楼涵倒影，联翩飞鸟没寒烟。
未须梅萼催诗兴，好藉岚光作画笺。
安得扁舟去招隐，蓬窗相对听鸣泉。
赠别
李中（五代）

行杯酌罢歌声歇，不觉前汀月又生。

自是离人魂易断，落花芳草本无情。
四月十九日重登小黑山
翁树培（清代）

远山如带拱神州，两月重来话昨游。人在上方临下界，时当初夏似深秋。

葱茏树色千寻合，罨霭岚光四面浮。山圃桃花开正好，可容借榻暂淹留。
故高安大长公主挽词
苏颋（唐代）

彤管承师训，青圭备礼容。孟孙家代宠，元女国朝封。

柔轨题贞顺，闲规赋肃雍。宁知落照尽，霜吹入悲松。
杂诗三首 其一
刘敞（宋代）

大梁公子乐邯郸，爱士能从市井间。虽诧平原倾食客，鲁连犹蹈海滨还。
行简释奠学宫
沈与求（宋代）

当年蜡凤识僧虔，晚岁相从意惘然。更笑竖儒多败事，稍闻上惘已开边。

酒醪穷巷谁能载，简牍平生自不便。风月两溪真可老，待收功业付诗篇。
董夫人挽词
孙觌（宋代）

象服夫人贵，荆钗烈女风。生儿真孟母，择婿得梁鸿。

书费囊衣尽，杯行涧藻丰。龙池飞霹雳，双剑已腾空。
乙未中秋无月
张拙（唐代）

九夏全无雨，中秋独结云。阴晴终日变，明暗倏时分。

胜地谁开宴，良朋自失群。飘摇金粟尽，把盏若为醺。
和石苍舒喜雨
李复（宋代）

元祐丁卯春，旱日透地赤。三农失岁事，嗷嗷嗟艰食。

宸心动恻怛，祠祷驰星驿。张图绘玄龟，探穴求苍蜴。

荒潭几挈瓶，方坛徒舞觋。神龙忽应求，飞洒自前夕。

荡涤六合清，万物湔蒸疫。阴阳有沴气，备禦须多术。

圣人不罪岁，能助天地力。风流仍叔诗，宣王中兴日。
次韵夜雨
陈师道（宋代）

暗雨来何急，寒房客自醒。
骤看灯闪闪，拟对竹青青。
声到江干尽，风回叶上听。
更长那得晓，欹侧想仪形。
厓门二十首 其十九
郭棐（明代）

紫宸宫殿入荒芜，麦秀渐渐遍故墟。石室已烧丹灶火，碧天难挽紫云车。

时人未识辽东鹤，鸿宝谁传箧里书。一自箫声飞去后，海南无处问诸孤。
离家
杜荀鹤（唐代）

丈夫三十身如此，疲马离乡懒著鞭。

槐柳路长愁杀我，一枝蝉到一枝蝉。
题绣君女史百花卷子
管筠（清代）

云裳月佩各清华，斑管凝香绚彩霞。知我性耽禅悦惯，毫端多写妙莲花。
送永丰汪令
罗椿（宋代）

锦缆梅花浦，江南作县归。
新来荐鹗牍，惊动衮龙衣。
岁晚情难别，心亲事却违。
恐君天上去，扶病出烟霏。
过何权道幽居不遇
李新（宋代）

水部风流小隐居，别来眼法定何如。
雾中不见空峒子，世外空传珞琭书。
今岁紫荆簪未得，后溪黄鮓信无余。
素冠如遇文园宅，为我殷勤借子虚。
追和艮轩俞同年题程一甫诗卷
方回（元代）

人物真高绝，何徒上下床。
转头异今古，翻手变炎凉。
应候禽虫语，知时草树香。
吾曹能不朽，宇宙与俱长。
法华寺怀古
陈廷圭（清代）

招提古迹蝶园中，物化都从佛化空。池水何缘含旧绿，岸枫犹自落残红。

茫茫湖海寰中客，栩栩江山梦里翁。吾辈寻春谈往事，昙花坐对冷帘栊。
简周宗圣
张弋（宋代）

旷野有芳芷，近江无早莺。
春诗定多少，旬日又清明。
树暗怜杨柳，花开认橘橙。
相寻每乖阻，梦里亦愁生。
苦雨吟十首呈同官诸丈
吴潜（宋代）

田官决水归，喜有溃重围。
晚种禾头出，新耘稻本肥。
已如云气勃，只恨日光稀。
安得驱夸父，搪开万里辉。
大阃拨醅于园亭坐上文武各半恰西师捷至用同
陈杰（宋代）

花气深迷院，湖光曲抱城。
浅春烽火暇，细雨笑谈清。
舁翁看浮蚁，飞书报斩鲸。
渔阳回席处，半著鲁诸生。
和徐容斋正旦
牟巘（宋代）

想见新年试笔时，风流应不减丘迟。归来燕子元相识，落尽桃丘若未知。

何事兰亭修禊乐，便怀墨客感秋悲。湖山胜践无由共，禅榻茶烟老鬓丝。
宿杜判官江楼
郎士元（唐代）

适楚岂吾愿，思归秋向深。故人江楼月，永夜千里心。

叶落觉乡梦，鸟啼惊越吟。寥寥更何有，断续空城砧。
再答前韵二首
曹勋（宋代）

不裘而暖得横披，绝叫西昆不复诗。
耸入山容成紫障，暖回玉复缀繁枝。
从知公有青云士，聊欲文成黄绢辞。
但得锦囊风月在，胸中佳处未妨痴。
浣溪沙
晏几道（宋代）

唱得红梅字字香。柳枝桃叶尽深藏。遏云声里送离觞。
才听便拚衣袖湿，欲歌先倚黛眉长。曲终敲损燕钗梁。
拜旦表
陆游（宋代）

一封驰奏效嵩呼，清跸何时返故都？只道建炎巡狩礼，谁知故事自祥符！
寄毗陵刘博士
王禹偁（宋代）

毗陵古郡接江堧，赴任琴书共一船。
下岸且寻甘露寺，到城先问惠山泉。
秋蟾吐槛供吟兴，野鹤偎床伴醉眠。
官散道孤诗格老，算应双鬓更皤然。
西江月·再用前韵戏曹子方
苏轼（宋代）

怪此花枝怨泣，托君诗句名通。凭将草木记吴风。继取相如云梦。
点笔袖沾醉墨，谤花面有惭红。知君却是为情秾。怕见此花撩动。
雪後出游戏作
陆游（宋代）

小巘平冈雪陆离，幽人又赋探春诗。
典琴沽酒元非俗，著屐观碑又一奇。
大度乾坤容落托，多情风月笑衰迟。
吾生也似梅花淡，燕未归来蝶不知。
梨
丁谓（宋代）

摇摇繁实弄秋光，曾伴青椑荐武皇。
玄圃云腴滋绀质，上林风驭猎清香。
寻芳尚忆琼为树，蠲渴因知玉有浆。
多少好枝谁最见，冒霜颊丹倚隣墙。
颂古一百则
释正觉（宋代）

君王底意语知音，天下倾诚葵藿心。
掇出中原无价宝，不同赵璧与燕金。
中原之宝呈兴化，一段光明难定价。
帝业堪为万世师，金轮景燿四天下。
蜀花以状元红为第一，金陵东御园紫繍球为最
范成大（宋代）

西楼第一红多叶，东苑无双紫压枝。
梦里东风忙里过，蒲团药鼎鬓成丝。
题贺节妇卷
胡奎（元代）

秦乌啼哑哑，少妇在边姑。在家妇从万里拾，夫骨恨身不与夫。

同殁一兔百逐良可怜，形影相依今十年。镜中宁使断绿发，头上安可无青天。

夫入九泉无复见，何日登堂见姑面。妾无锦字织回文，妾无胡笳写哀怨。

代妾陈情范子勋，放妾还家宋将军。妾年至死何以报，愿夫再生姑不老。
黄梅
陈宓（宋代）

来禽青李不待熟，杜上作酸能晚黄。
期与虀盐同事业，每因烟雨长风光。
丹心只有帝心识，苦口宁为众口尝。
掷弃道旁同敝帚，有人负鼎去干汤。
题洋菊四十四种 其十 密蜡莲
弘历（清代）

层层千叶攒，其大盈周尺。堪方君子花，肯共王孙陌。
杂诗绝句十七首 其十七
梅尧臣（宋代）

河畔有钓翁，团泥为瓮缶。坐想秦人声，思倾杜陵酒。
辇下春晴
秦观（宋代）

楼阙过朝雨，参差动霁光。
衣冠纷禁路，云气绕宫墙。
乱絮迷春阔，荐花困日长。
经旬辜酒伴，犹未献长杨。
宿甘陂寺
赵蕃（宋代）

逢人问得甘陂寺，窈窕深穿翠剡来。
细雨斜风勿渠忤，要令潇洒满吾怀。
缘识
宋太宗（宋代）

是非人我利名心，情伪言同海似深。
浩渺无涯成理性，无为志大可胜任。
千年岁月周游在，万卷诗书不易寻。
世界之中宽更远，从分混沌至如今。
赞历代天师·第十代讳子祥字鳞伯
白玉蟾（宋代）

满室神光夜欲阑，灵丹吐出掌中看。
当时鹤唳佳城外，空有霓裳掩玉棺。
石洞
唐仲友（宋代）

流泉在石上，细路在石下。
石宇闭复开，竹树邃而雅。
我来不值闭壑风，月寒病骨艰迎逢。
野田午后爱日烘，杖藜扶去穿谾豅。
霜清水落石正瘦，落叶拥径行龙钟。
决流作瀑飞短虹，小阁踞坐尘虑空。
萧然一笑出山去，回首峻壁纷青红。
武夷七咏 其四 仰高堂
朱熹（宋代）

面势来空翠，哦诗独好仁。怀人今已矣，谁遣栋梁新。
蓬莱阁春望
谢照（清代）

蓬莱高阁蓬莱山，蓬莱客欲凌烟寰。春风有力为送上，直到缥缈虚无间。

三月韶光舒锦绣，凭高一望开心颜。争流萦绕万云壑，竞秀罗列千烟鬟。

重青浓碧不烟鬟。重青浓碧不可画，照以丽日红紫殷。

重瀛指点路不远，云气一道光斓斑。我欲因之度弱水，直叩故山白玉关。

列仙旧侣重相见，手采琪花瑶草还。种向阁前并阁后，好与万家春树相回环。
一字百题示商君祥 其六 山
李俊民（金朝）

功名双鬓雪，心事数重山。山下人家好，终朝爽气閒。
寄东洲和尚西涧庵居
释云岫（宋代）

紫陌红尘城子里，清泉白石乱云中。一般门户无喧寂，花鸟不来心境空。
朝中措（和张文伯海棠）
王之道（宋代）

暖风迟日透香肌。春到柳边枝。曾见酒红潮颊，玉人初出罗帏。

东坡何处，朱唇翠袖，空想芳姿。争似濡须太守，看花仍赋佳词。
暮秋夜集刘兵宪子礼宅赋得秋多二字 其二
谢榛（明代）

堂上琴樽设，门前杖屦过。垒山成地秀，种菊得秋多。

佳会偏倾倒，馀生几啸歌。相期共幽事，城市有烟萝。
水调歌头·韶华能几许
赵师侠（宋代）

韶华能几许，节物叹推移。群花竞芳争艳，无奈隙驹驰。红紫随竞何处，唯有抟枝新绿，暗逐雨催肥。乔木莺初啭，深院燕交飞。

渐清和，微扇暑，日迟迟。新荷泛水摇漾，萍藻弄晴漪。百岁光阴难挽，一笑欢娱易失，莫惜酒盈卮。无计留连住，还是送春归。
送张端袤主含山簿
刘宰（宋代）

计利无非利，辞难枉作难。
驱车平路去，高枕此心安。
县小勾稽易，时危赋敛殚。
好裨千虑失，可使百尤宽。
造化因心偈
晃逈（宋代）

赋象各由心，影响无欺诈。
元无造化工，群生自造化。
晓过玉蝀桥 其二
张廷璐（清代）

水气空濛曙色开，觚棱金碧望成堆。仙山楼阁云光里，曾见营丘画本来。
寄怀玉岑诗舍
孔天允（明代）

莲社千年变诗社，江山文藻别为春。
卷中珠玉传高咏，图里衣冠见伟人。
望极瑶峰树若荠，梦回琼圃草如茵。
游鱼亦有音声趣，欲往从之逆广钧。
鹧鸪天（母侯置酒南教场赏芙蓉）
陈耆卿（宋代）

莫惜花前泥酒壶。沙场千步锦平铺。将军闲试临边手，按出吴宫小阵图。

清露里，晓霜馀。娇红淡白更怜渠。人间落木萧萧下，独倚秋江画不如。
能怀天下心
邵雍（宋代）

能怀天下心，肯了人间事。
岂止求于今，求古亦未易。
大侄挽辞
陆游（宋代）

束发已青袍，终身州县劳。
一官常肮脏，万里忽焄蒿。
竟负昂霄志，空传掷印豪。
两疏心不遂，遗恨寄滔滔。
题清溪鬼谷先生旧居
李涉（唐代）

翠壁开天池，青崖列云树。水容不可状，杳若清河雾。

常闻先生教，指示秦仪路。二子才不同，逞词过尺度。

偶因从吏役，远到冥栖处。松月想旧山，烟霞了如故。

未遑炼金鼎，日觉容光暮。万虑随境生，何由返真素。

寂寞天籁息，清迥鸟声曙。回首望重重，无期挹风驭。
曾东游以诗寄之
皇甫冉（唐代）

出郭离言多，回车始知远。寂然层城暮，更念前山转。

总辔越成皋，浮舟背梁苑。朝朝劳延首，往往若在眼。

落日孤云还，边愁迷楚关。如何溆花发，复对游子颜。

古寺杉栝里，连樯洲渚间。烟生海西岸，云见吴南山。

惊风扫芦荻，翻浪连天白。正是扬帆时，偏逢江上客。

由来许佳句，况乃惬所适。嵯峨天姥峰，翠色春更碧。

气凄湖上雨，月净剡中夕。钓艇或相逢，江蓠又堪摘。

迢迢始宁墅，芜没谢公宅。朱槿列摧墉，苍苔遍幽石。

顾予任疏懒，期尔振羽翮。沧洲未可行，须售金门策。
玉田八景·西山晴雪
李堪（宋代）

西山岌岌倚层霄，爽气恒多瘴气消。
谁道闽中无雨雪，年年绝顶见琼瑶。
怀天骘
郭祥正（宋代）

筑室君先隐，穷途我正难。流莺春谷暖，别鹤玉琴寒。

泉响经时听，云光抵暮看。异方空泪眼，何日共幽欢。
易守建业毅夫有诗赠别次韵五首 其四
陆佃（宋代）

春渚秋潭不可寻，回头城郭碍高林。但知自白三分鬓，更与谁论一寸心。

红粉泪痕消片玉，故人情分重千金。临岐不忍醒时别，一任玻瓈酒盏深。
春从天上来 凌宵
高濂（明代）

袅娜枝条。傍山头屋角，树杪松梢。红轻翠飐，萦绕凭高。

软软回风带雨，更藏烟隐雾，向春深、布叶敷苗。看荧荧，朱华烘日，绿蔓凌霄。

直欲飞英百尺，使茶蒿萧艾，仰艳钦翘。松风霞彩，疏影微香，幽人昼梦寥寥。

恐木老风枯，必朽草芜同凋。想青囊、曾教采摘，苦口堪调。
中秋江亭宴集为朝鲜全洛人李秋冈作
吴保初（清代）

相对何须学楚囚，且沽琼醑醉中秋。包胥枉作秦廷哭，鲁女深劳漆室忧。

莫谓珠崖终弃汉，须知东国尚尊周。诸君试上新亭望，满目山河涕泗流。
下第留辞顾侍郎
戎昱（唐代）

绮陌彤彤花照尘，王门侯邸尽朱轮。

城南旧有山村路，欲向云霞觅主人。
塞雁
吴泳（宋代）

鸳鸯在鱼梁，在在能戢翼。
黄鸟止丘隅，止止得所息。
相彼雁与鸿，胡然生塞北。
城暗候火惊，云低空弦逼。
官军放击鼓，奴或告之亟。
师老粮莫支，健儿恐烹食。
哀鸣号穷边，莽是狐兔窟。
天地生为心，曷使至此极。
所以周宣诗，矜人要安集。
句
公乘亿（唐代）

十上十年皆落第，一家一半已成尘。（见《摭言》）
题三山天庆观三首
白玉蟾（宋代）

渺渺神霄天，玉京何岧峣。
琼花露泣蕊，琪树风鸣条。
瑶妃侍云笈，羽童舞金翘。
嗟彼世间人，红尘徒朝朝。
社集镜园泛舟观涨二首时米贵多盗 其二
邓云霄（明代）

远村返照明还灭，近浦沉沙浅复深。积潦正愁侵白屋，饮虹那得吐黄金。

浪花高蹴银河动，云叶低垂彩鹢阴。赋就观涛归路晚，和歌如听水龙吟。
长相思
朱敦儒（宋代）

昨日晴。今日阴。楼下飞花楼上云。阑干双泪痕。

江南人。江北人。一样春风两样情。晚寒潮未平。
冬至
龙辅（宋代）

冬至宵难短，孤眠恨自长。
枕单寒入梦，窗破月窥床。
感遇二十五首
张耒（宋代）

江湖有潜鳞，颇厌沮泽陋。
朅来游沧溟，矫首观宇宙。
是时三神山，忽陨巨鳌首。
奔波走仙圣，龙蜃纷格斗。
重渊沸日月，万类错昏昼。
掉尾归去来，莲巢以为友。
遗诗
朱宫人（宋代）

既不辱国，幸免辱身。
世食宋禄，羞为北臣。
妾辈之死，守於一贞。
忠臣孝子，期以自新。
相思曲
戴叔伦（唐代）

高楼重重闭明月，肠断仙郎隔年别。
紫萧横笛寂无声，独向瑶窗坐愁绝。
鱼沈雁杳天涯路，始信人间别离苦。
恨满牙床翡翠衾，怨折金钗凤凰股。
井深辘轳嗟绠短，衣带相思日应缓。
将刀斫水水复连，挥刃割情情不断。
落红乱逐东流水，一点芳心为君死。
妾身愿作巫山云，飞入仙郎梦魂里。
先公有浮山诗因忆旧游敬步原韵·沧浪亭 其一
张廷璐（清代）

沧浪亭畔柳如丝，小板红桥枕碧漪。千载风流成歇绝，居人惟说漫堂祠。
夏日集报恩僧寺同庄贤良诸公分韵得饼字
韩淲（宋代）

寻僧坐清昼，会友践佳境。兴寄徒自深，游观转便静。

荷翻一水香，柳散满阶影。相从解巾屦，爱此夏日永。

熏垆鼻观通，汲井齿颊冷。劳公具酒炙，饷我作汤饼。

同时得二士，俊发锥露颖。高步不可攀，奇语尚堪省。

徐郎招不来，怅望终耿耿。生平厌尘烦，老去合幽屏。

岂无亲朋乐，所虑乏规警。长歌及黄农，妙处亦深领。
奉和人日清晖阁宴群臣遇雪应制
李峤（唐代）

三阳偏胜节，七日最灵辰。行庆传芳蚁，升高缀彩人。

阶前蓂候月，楼上雪惊春。今日衔天造，还疑上汉津。
句
朱长文（宋代）

孤馆闭塞水，大江生夜风。
渔樵
侯蕃（宋代）

渔樵结伴住山谿，蓑笠生涯路不迷。
洞口桃花春水满，峰头槲叶夕阳低。
故人莫遣寻严濑，太守何须说会稽。
换得酒来歌得曲，大家不惜醉如泥。
磻溪
释保暹（宋代）

不肯随波自直钩，一朝以道佐成周。
后来亦有人于此，只把渔竿空白头。
渔父子送齐明二化士
释子淳（宋代）

凛凛严风彻骨寒，扁舟轻泛碧波澜。
金线直，玉钩端，锦鳞无限，踊躍上琅玕。
送襄阳冯主簿
项安世（宋代）

老子当年起垅间，岂知零落向华颠。
秋风唤起神洲梦，犹忆平生戴与田。
梅花为风雨所残三绝 其二
周紫芝（宋代）

山西铁面故将军，新种梅花十里春。此地数枝留不得，东风可是恶欺人。
用明发不寐有怀二人为韵寄李秉彝德叟
黄庭坚（宋代）

在昔授子书，髧彼垂两发。
乖离今十年，树立映先达。
青灯哦妙句，如酌春酒滑。
把书念携手，惆怅至明发。
晚秋郊居八首
赵蕃（宋代）

邻父疑为三径孙，一生辛苦在田园。
近来交友谁相顾，渠独频沾菜把恩。
郢国公冯国胜
严遂成（清代）

求珠纳哈出之妻，私匿驼马金山西。细故失意祸奄至，诸子不山竟不嗣。

黑气满室非吉徵，春秋渐高渐猜贰。独不念龙盘虎踞金陵图，拔为根本帝王都。

阿兄挽辂汉刘敬，可以论功赎罪无。
西江月·我爱秋阳道众
尹志平（元代）

我爱秋阳道众，人人谦让温和。终朝豁畅恣高歌。日用不分彼我。福地安居自在，松间闲步烟萝。先人后己行功多。永没非灾横祸。
偶题 其一
陆文圭（元代）

少年不更事，新学多误人。桓冲成缪语，张禹岂纯臣。
赠敬晊助教二首（一作无可诗）
刘得仁（唐代）

到来常听说清虚，手把玄元七字书。仙籍不知名姓有，

道情惟字往来疏。已能绝粒无饥色，早晚休官买隐居。

便欲去随为弟子，片云孤鹤可相于。

街西静观求居处，不到权门到寺频。禁掖人知连状荐，

国庠官满一家贫。清仪称是蓬瀛客，直气堪为谏诤臣。

自顾无成年渐长，报恩惟愿杀微身。
喜迁莺（晓行）
孙居敬（宋代）

宿酲初愈。更花焰频催，叶蕉重举。浓露沾丛，薰风入樾，黄叶马头飞舞。梦结尚依征旆，笛怨谁教渔谱。村路转，见寒机灯在，晨炊人语。

无据。堪恨处。残月满襟，不念人羁旅。天接山光，云拖雁影，多少别离情绪。绣被香温密叠，罗帕粉痕重护。这滋味，最不堪两鬓，菱花羞觑。
赋得晚晴送禅师
周砥（元代）

浮云暮褰霁，空宇湛然清。
复念还山客，迟迟南涧行。
新禽响丛木，残照入孤城。
即此闲来往，方纡尘外情。
偶兴四首
韩元吉（宋代）

爱水仙成百计栽，三年一笑渐能开。
金银岂是吾家物，借我虚名付酒台。
小金山怀郭景纯参军
刘克治（明代）

苍梧云暗九峰疑，砥柱孤高郁水湄。南海衣冠谁望气，弘农太守是吾师。

学仙已尽青囊秘，委运唯应天化随。紫翠祇今霄汉远，无劳赋笔拟湘离。
于将军
孔平仲（宋代）

长安遣兵百胜强，意气何有汉中王。七军之心俱猛鸷，虎兕插羽将翱翔。

睥睨荆益可席卷，白帝城高如堵墙。秣马蓐食朝欲战，雷声殷殷山之阳。

沉阴苦雨十馀日，汉水溢出高腾骧。苍黄不暇治步伍，攀缘蹙踏半死伤。

计穷岂不欲奔走，四望如海皆茫茫。鼍鸣鱼跃尚恐惧，万一敌至谁敢当。

遥观大船载旗鼓，闻说乃是关云长。蒙冲直绕长堤下，劲弩强弓无敌者。

虽有铁骑何所施，排空白浪如奔马。将军拱手就絷缚，咋舌无声面深赭。

捷书一日到锦城，只轮不返皆西行。将军畴昔负朋友，若此昌豨犹得生。

循环报复虽天意，壮士所惜惟功名。曹瞒相知三十年，临危不及庞明贤。

归来头白已憔悴，泣涕顿首尤可怜。高陵画像何诡谲，乃令惭痛入九泉。

淯水之师勇冠世，英雄成败皆偶然。
冬夜读书有感
陆游（宋代）

胸中十万宿貔貅，皁纛黄旗志未酬。
莫笑蓬窗白头客，时来谈笑取幽州。
念奴娇（题道隆观）
史浩（宋代）

试凭阑干春欲暮，桃花点点胭脂。故山凝望水云迷。数堆苍玉髻，千顷碧琉璃。

我本清都闲散客，蓬莱未是幽奇。明朝归去鹤齐飞。三山乘缥缈，海运到天池。
剔银灯·江上秋高霜早
沈邈（宋代）

江上秋高霜早。云静月华如扫。候雁初飞，啼螀正苦，又是黄花衰草。等闲临照。潘郎鬓、星星易老。那堪更、酒醒孤棹。望千里、长安西笑。臂上妆痕，胸前泪粉，暗惹离愁多少。此情谁表。除非是、重相见了。
同诸君兴圣寺看杏花
惠周惕（清代）

谁剪明霞散山曲，千枝万枝红簌簌。五家合队丽人行，杜老瞢腾看不足。

聊凭杯酒添春酣，乌帽欹斜尚可簪。客路心情似春雨，晚来和我梦江南。
同子瞻泛汴泗得渔酒二咏
苏辙（宋代）

江湖性终在，平地难久居。
渌水雨新涨，扁舟意自如。
河身萦疋素，洪口转千车。
愿言弃城市，长竿夜独渔。
懒思久废诗，拨不堪酒。
强颜水石间，滥迹宾主后。
不知白浪翻，但怪青山走。
莫随使车尘，岂畏严城斗。
送黄生扶其父丽农隐君榇还吴兴 其三
屈大均（明代）

白首遗民少，青山故国非。谁怜沟壑里，尽是芰荷衣。

逆旅烟多冷，浮生露易晞。孤儿怜尔苦，匍匐墓田归。
和楼大参韵赞史伯谦少弼二同年挂冠
程公许（宋代）

琴自无弦不用弹，岁寒姱节傲苍官。
青衫吏隐非吾愿，彩服儿啼畏色难。
三径归寻元约在，万缘回向自心观。
何时款竹云庄去，洗耳香山八节滩。
次韵使君吏部见赠时欲游鹤山以雨止
陆游（宋代）

蟆颐江上约同行，白鹤峰前辱寄声。
青史功名男子事，後堂歌舞故人情。
午瓯谁致叶家白，春瓮旋拨郎官清。
登览不嫌鸠唤雨，十年芒屩惯山程。
抛缠头词
施肩吾（唐代）

翠娥初罢绕梁词，又见双鬟对舞时。

一抱红罗分不足，参差裂破凤凰儿。
雪夜感怀同黄道元作
袁宏道（明代）

孤馆寂无人，童仆三两辈。白势压山来，云冷天憔悴。

灯寒字欲青，炉死灰相对。流火掣空飞，错落如星碎。

可惜行乐场，都被微官碍。歌喉络飞蛛，谁家佳姊妹。
和诗僧栖诘求诗
赵抃（宋代）

澄观未逢韩退之，当时佳句有谁知。蟠龙僧胆大如斗，直以诗求蜀守诗。
龚开画瘦马行次沈归愚宗伯奉敕作原韵
蒋业晋（清代）

古人命意多神奇，千金骏骨市不疑。杜陵野老慨瘦马，郁勃寄兴东郊诗。

翠岩昔日称画隐，生逢末造悲其时。蹴踏四海满荆棘，局蹐辕下伤尘羁。

神骏岂存食肉相，兰筋豪骭标龙姿。铜驼石马当日尽禾黍，珍重乃受天家知。

不鸣不跃自矜宠，帝庸作歌谁赓词。惟公胸次同杜老，凌纸怪发抒襟期。

而胡江村老詹事，无能为役祇录东郊瘦马诗。吾闻米芾奉敕作大字，泼墨染袖何淋漓。

孰若公诗掞天藻，一吐终古寒士硉矹胸中奇。即今林下许问字，导夫先路犹孜孜。

晋也后生厕末座，杖履无恙欣追随。蹭蹬久同槽枥困，感激还励风云思。

安得长邀伯乐顾，养成毛骨供驱驰。
自箴 其三
范成大（宋代）

俗物汩陈大好，家奴倒迕何诛。泡幻初无典要，光阴况已桑榆。
白云庵四首
逍遥子（宋代）

洞底草蒲绿作坡，松根况有茯苓多。
自能饱饭太平日，不学式微歌浩歌。
新年作三首一示县中宾僚一怀故乡子侄一寄家兄湖南道中 其二
李宪乔（清代）

处处迎年乐，家家馈岁频。泥牛排市小，灶马著墙新。

镜卜长侵夜，村呼各向晨。屠苏分饮罢，应感未归人。
饯唐州高使君赴任
马怀素（唐代）

外牧资贤守，斯人奉帝俞。淮南膺建隼，渭北暂分符。

坐叹烟波隔，行嗟物候殊。何年升美课，回首北城隅。
游辨岳
周煌（清代）

五岳何年到十洲，试从望海海全收。城标故国鼎三足，岛界诸蛮蜃一楼。

古木带烟山阁晚，虚岩回日石坛秋。停车问俗徵荒记，说有丛祠祝祝留。
元宵
唐寅（明代）

有灯无月不娱人，有月无灯不算春。
春到人间人似玉，灯烧月下月如银。
满街珠翠游村女，沸地笙歌赛社神。
不展芳尊开口笑，如何消得此良辰。
游观音院
李复（宋代）

秋林晴簇簇，野竹静娟娟。
台殿横高绝，山河满大千。
莫论金屑贵，且契布毛缘。
试问庭前柏，干戈动几年。
唐大飨拜洛乐章。显和
武则天（唐代）

顾德有惭虚菲，明祇屡降祯符。汜水初呈秘象，

温洛荐表昌图。玄泽流恩载洽，丹襟荷渥增愉。
阮郎归
黄庭坚（宋代）

退红衫子乱蜂儿。衣宽只为伊。为伊去得忒多时。教人直是疑。

长睡晚，理妆迟。愁多懒画眉。夜来算得有归期。灯花则甚知。
双源六题 其六 日休亭
黄裳（宋代）

分外凿私智，役役壮且老。此生本自然，何者削窘我。

止水观而本，运用无不可。玉液静中味，万累门外过。

时复一杯酒，聊用沃本火。
次韵江子我见寄长句
程俱（宋代）

泥行正作龟藏穴，雾隐初徵豹一斑。岂有高标如冠玉，况无谈舌解连环。

一登文石趋宣室，三窃蟠桃向道山。早晚共寻鸡黍约，林泉犹得半生闲。
更漏子
杜安世（宋代）

庭远途程，算万山千水，路入神京。暖日春郊，绿柳红杏，香迳舞燕流莺。客馆悄悄闲庭，堪惹旧恨深。有多少駈駈，蓦岭涉水，枉费身心。

思想厚利高名。谩惹得忧烦，枉度浮生。幸有青松，白云深洞，清闲且乐升平。长是宦游羁思，别离泪满襟。望江乡踪迹，旧游题书，尚自分明。
颂证道歌·证道歌
释印肃（宋代）

绝学无为闲道人，不曾礼拜不看经。
不动遍周尘刹海，卓尔孤身混白云。
重治寝榻更衣蔬食
李之仪（宋代）

五月相将又下旬，依前深院度黄昏。频看岭路占家信，旋兀帘旌作燕门。

抖擞衾裯防垢秽，湔除蚤虱断儿孙。不因肉食脾难磨，且欲从今习菜根。
见途中夏麦将熟志喜
玄烨（清代）

江浒淮壖道已周，归看东省麦盈畴。雨滋膏润苗多秀，早庆今年大有秋。
新元二首
刘克庄（宋代）

朝来微霰阁轻阴，揽镜空添雪满簪。
官送桃符犹懒写，儿酬椒酒勿多斟。
病于懽事全然淡，老觉春寒未易禁。
惟有改诗成一癖，消磨不尽少年心。
酬刘书记朝奉二首
释子淳（宋代）

应现宰官人不识，栖心祖域道情腴。
不怜金印大如斗，自贵衣中无价珠。
藤江别思为徐枝文题
王称（宋代）

秋风泛鹢凌寒渚，绕座鸣鹍促飞雨。羽觞争劝不须停，醉发苍梧下湓浦。

三年绛帐淑青衿，此日临岐识尔心。为问藤江汪汪水，别意与之谁浅深。
南郊庆成口号二十首 其七
周密（宋代）

瑞霭烘春夜不寒，骏奔冠佩拥回环。景钟奏彻升烟起，又报端诚立贺班。
和马贯五松小龙女歌
方行（元代）

五松小姑龙帝女，绰绰飞珰夜行雨。
天吴移海醉不归，江色千行作谁主。
漂星辗月流翠滑，青霓曳裾玳窗八。
同心镂结寄玉郎，复叠毾?制霞袜。
玉罂转水月独漉，綷縩香裾蹙兰屋。
闲掷明珠赠宓妃，一片长眉写新绿。
罦罳瑶殿罩何行，排空凤管冲九天。
割鲜不食起鸣弦，水波帖玉无惊烟。
挽汤仲能二首 其一
刘克庄（宋代）

拔起真三秀，分飞祇二难。怕趋丞相热，宁忍后山寒。

梅老徒书局，徂徕不谏官。如何令国弈，白首局傍观。
菩萨蛮 自题《望云思亲图》
姚若蘅（清代）

行人不共秋鸿返。劳劳盼断看云眼。悄立倚桐荫。忆亲停素琴。

蕉心秋共卷。梦绕天涯远。不见华峰青。晚风吹竹林。
题城侍者剡溪图
陆游（宋代）

暮境侵寻两鬓丝，湖边自葺小茆茨。
从今步步俱回棹，不独山阴兴尽时。
山之高三章
张玉孃（宋代）

山之高，月出小。
月之小，何皎皎。
我有所思在远道，
一日不见兮我心悄悄。
赋张舍人抱啸堂五首
姜特立（宋代）

自古英雄困里闾，风云相遇藉吹嘘。
何人得似徐元直，说与君王蚤顾庐。
悟道 其二
赖世观（清代）

混元一气界三千，日月流行转大天。动植飞潜循自性，人生代谢几多年。

惟留品节名长在，空费英雄策万全。世事做完空手去，后身未了续前缘。
颂古十一首
释有权（宋代）

我脚何似驴脚，踏著赵州略彴。
惊得迦叶皱眉，文殊却打无著。
插花山居诗同弟寒将作 其二
马思赞（清代）

浓云暖雨互悠悠，寒食前头社后头。两月笋膏充肉味，一年茶后算春收。

鸟当久坐声逾美，花到无名种最幽。料理茶炉兼酒榼，独寻萱草对忘忧。
题南墩铺
廖刚（宋代）

见说龙岩路，猿啼今始闻。深林埋宿露，高岭出层云。

天去头三尺，崖垂足二分。只愁双目眩，敢恃一杯醺。

扪历增泥滑，瘏痡日向曛。长安九轨道，谁识此艰勤。
客里
罗与之（宋代）

客里愁浓处，秋宵月欲斜。
雁声频到枕，蝶梦未还家。
世有多歧苦，人因一念差。
遥思林下去，蓑笠钓烟沙。
別黃蓉石比部玉階
龚自珍（清代）

不是逢人苦譽君，亦狂亦俠亦溫文。
照人膽似秦時月，送我情如嶺上雲。
题束季博山园二十首·聚仙
牟巘五（宋代）

别来五百岁，於焉驻飙驭。
吴市梅子真，解后亦神遇。
壬戌首春十九日锁宿玉堂四绝
刘克庄（宋代）

无情莲炬剪将残，有样葫芦画不难。
尽笑翰林麻草拙，谁知老子布衾寒。
赠观妙道士
释道璨（宋代）

妙处不可观，可观非是妙。
杳杳无方所，冥冥无朕兆。
我观三十年，力尽不能透。
及其会心时，忻然惟一笑。
碧桃开晚花，黄鹂啭春昼。
大哉众妙门，老子亲传授。
秋闲因小舟上南豅 其一
韩淲（宋代）

老自转便静，闲谁不奈贫。山林无长物，天地有忙人。

玉水时时急，灵山日日新。凉风吹四壁，吾忆坐忘真。
拟古
黄庚（元代）

山中怪物变，草木自四时，
秋水照短发，血气日已衰。
寒藤不知枯，青表上疏篱。
繁阴纵有托，已迫风霜期。
余生方自邻，孤吟欲何为。
春愁
华岳（宋代）

十日春愁不出门，出门春事已消魂。
摘花掀帽倩人插，索酒得杯和月吞。
啼鸟声中近寒食，落花阴裹又黄昏。
春来春去总休问，往事悠悠付一樽。
次韵杜安行嘉陵春日书事十首
郭印（宋代）

圆吭高低唱，奇葩赤白章。
每嗟官束缚，肯放酒颠狂。
幕燕终难稳，池鱼欲自藏。
宦游何处好，山北是吾乡。
青玉案 玉璁
高濂（明代）

轻烟低拂游丝倦。门掩昼长庭院。绿暗红残帘羃静。

夕阳影里，芳草丛中，一种花娇颤。

翠铺锦簇蝶身裁，看轻盈、还怜飞燕。舞向东风争得意，玉剪玲珑，枝横缭绕，满砌开应遍。
幽居
释智圆（宋代）

尘迹不能到，衡门藓色侵。
古杉秋韵冷，幽径月华深。
窗静猿窥砚，轩闲鹤听琴。
东邻有真隐，荷策夜相寻。
题祁门陈友章十景卷 其五 鼓楼昼晴
唐文凤（明代）

晓角吹散行云飞，扶桑枝头日弄辉。晴山凝春得春色，岚光作雨翠扑衣。

楼头尘压鼓声静，燕子窥人春昼永。栏干十二转东风，自捲疏帘看花影。
屺瞻道中
马廷鸾（宋代）

蓐食需明出远村，笋舆咿轧睡昏昏。
禾麻丰岁云连亩，风露高秋水落痕。
清晓跨鞍儿从父，当年戏彩母怜孙。
白头老病松楸隔，一望云飞一断魂。
呈觉印禅师偈
释惟尚（宋代）

须是南泉第一机，不知不觉蓦头锥。觌面若无青白眼，还如■■守空池。
郑伯克段于鄢
谷梁赤（先秦）

克者何？能也。何能也？能杀也。何以不言杀？见段之有徒众也。

段，郑伯弟也。何以知其为弟也？杀世子、母弟目君，以其目君知其为弟也。段，弟也，而弗谓弟；公子也，而弗谓公子。贬之也。段失子弟之道矣，贱段而甚郑伯也。何甚乎郑伯？甚郑伯之处心积虑成于杀也。

于鄢，远也，犹曰取之其母之怀之云尔，甚之也。

然则为郑伯者，宜奈何？缓追，逸贼，亲亲之道也。
和仲蒙山城
文同（宋代）

大历年，忠武居豳捍逆氏。
盛平民，营板堵，
断贼闭迒蹊。连橹横，
朱鸟飞。墙切紫霓索纡围，
绝巘靡迤附深溪。外浚池隍低。
轒輼防蔺石，埤堄碍云梯。
树杪鸣巡铎，崖端响守鼙。
石头何培楼，龙首太醯鸡。
岁久苍苔上，时平白草齐。
全秦襟带地，惟此壮山西。
会稽秋日观山
陈鉴之（宋代）

荒塍间流水，蠹叶风飕飗。前山与幽人，亭亭共清秋。

远近日明晦，隐见云去留。木末一叟归，犬鸣茅舍幽。

忆昔典午东，剑佩森名流。胜地慰远怀，兹焉久绸缪。

渔矶与樵径，今有斯人不。池石老苔发，空馀螺蚌游。

世有古今异，郢歌聊自酬。醉眼时摩挲，此山即前修。
思归
洪皓（宋代）

缓颊难支大厦倾，单车久税阻归程。
慈颜万里音书绝，忍看东风动此荆。
句
刘筠（宋代）

柔桑蔽野鸣雏雉，高柳含风变早蝉。
竹
贾似道（宋代）

松阴半坛日，竹声一槛秋。
每番看鹤过，疑似有仙游。
春游有感
华岳（宋代）

上苑春工到海棠，老夫随分为春忙。
朱弦围枕莺催拍，红粉倚春花斗妆。
吾道几时曾损益，人心今日自炎凉。
愿言相约花前醉，一听儿童号酒狂。
杂曲歌辞。千里思
李端（唐代）

凉州风月美，遥望居延路。泛泛下天云，青青缘塞树。

燕山苏武上，海岛田横住。更是草生时，行人出门去。
戏题郡斋水墨坐屏二首
杨万里（宋代）

荆溪四面四无山，不是荒林即野田。
忽有石崖天半出，飞泉落处稍人烟。
水阳精舍
曹邍（宋代）

塔高铃自语，碑断苏成文。
老树擎凉月，初荷卷湿云。
萤飞临水见，犬吠隔篱闻。
静对高僧坐，无眠到夜分。
题何润夫侍郎江亭玩月图二首 其一
沈瑜庆（清代）

出门负手向江村，浅水芦花没旧痕。亦有高寒宫阙意，朝衣清露想贞元。
北斋两绝句 其二
李彭（宋代）

烟沙茂密小池塘，注水枯荷馥晚凉。何许蜻蜓立荷盖，惊飞作伴过东墙。
村行 其三
弘历（清代）

老翁曝背绕儿孙，莫笑田家老瓦盆。东舍炊烟引西舍，后村流水到前村。
清江闻提举承议先行驰寄小诗
彭汝砺（宋代）

一水相忘复此时，世情岂故与人违。江湖雨涨潜鳞去，霄汉云深画鹢飞。

晓月正思公共载，春风好与我同归。别来道味知何似，丹灶黄芽想更肥。
捣药鸟
陆游（宋代）

白发无情日日生，散愁聊复作山行。
幽禽似欲嘲衰病，故学襌房杵药声。
药溪
张镃（宋代）

野药随宜种，芎苗嚼最香。
屐痕休厌数，桤树逐溪长。
禅人并化主写真求赞
释正觉（宋代）

了了智空，闲闲色融。
髑髅常干世界，鼻孔摩触家风。
湛湛河源翡翠碧，团团海日珊瑚红。
句
才人（宋代）

山翁不识时宜甚，犹学渊明裹葛巾。
与沈五官李提点饮酒席间作七首
释道济（宋代）

惯会饕斋觅主人，身边零钞没分文。
谁知撞见真经纪，不遇檀那怎脱身。
初夏
候延庆（宋代）

猥山狭路蔚桑麻，篱落春归尚有花。
雨涨小溪蒲剑短，风回横陇麦旗斜。
行京口至竹里诗
鲍照（南北朝）

高柯危且竦，锋石横复仄。
复涧隐松声，重崖伏云色。
冰闭寒方隐，风动鸟倾翼。
斯志逢凋严，孤游值曛逼。
兼途无憩鞍，半菽不遑食。
君子树令名，细人效命力。
不见长河水，清浊俱不息。
颂古四十四首
释师范（宋代）

同舟共赏洞庭春，终日徘徊柳岸阴。
却得渔人加橹棹，等闲抹过碧波心。
悼长孺（四首）
丘刘（明代）

磬声初尽漏声长，添得离人两鬓霜。
阶下青苔与红叶，九原何处不心伤。
句
宋白（宋代）

昔日曾为尺木阶，今朝真是青云友。
暮秋闻雁
廖行之（宋代）

微日输晴宿霭妆，征鸿迎暖到南州。
相呼相唤稻粱熟，年去年来芦苇秋。
琴操曾遗中散恨，海濒还见子卿不。
夕阳莫傍江楼去，长有别离人倚楼。
霜天晓角
吴淑真（宋代）

塞门桂月。蔡琰琴心切。弹到笳声悲处，千万恨、不能雪。

愁绝。泪还北。更与胡儿别。一片关山怀抱，如何对、别人说。|<右听水云弹胡笳十八拍因而有作>|
为王嫡子侍皇太子释奠宴
任昉（南北朝）

在昔归运，阻乱弘多。
夷山制宇，荡海为家。
风云改族，日月增华。
钦圣兹远，怀道兹冲。
践言动俗，果行移风。
进往一篑，启或三蒙。
冰实因水，金亦在镕。
惟神知化，在物立言。
乐正雅颂，咸被后昆。
告奠明祀，观道圣门。
日月不息，师表常尊。
徐太史薜荔园辞 其四 蕉石亭
邵宝（明代）

蕉被被兮石矗矗，纷满亭兮芳菉。芳菉兮柰何，怀佳人兮蹉跎。
送陈随隐游庐山
黄鹏飞（宋代）

天下庐山第一奇，西风楚楚送行时。
晦庵白鹿书犹在，非是游山只爱诗。
次韵客中送友人归栝苍二首 其二
陈镒（明代）

东风吹雨似轻尘，握手河梁未忍分。芳草绿波无限思，落花啼忍不多春。

离尊今夕芜城月，去棹明朝瓜浦云。寄语故山猿鹤道，秋来我亦整归轮。
龙游八景·双港明月
郑得彝（宋代）

沄沄逝水夹沧洲，金耀浮光碎碧流。
夜半渔歌声再起，一天明月两溪秋。
和八舍弟赞贤司理 其二
冯山（宋代）

兄弟当年粗有声，家风传得至今清。争先踪迹虽相让，投老情今共一惊。

富贵有时当自致，文章无价可能轻。期君正在青云上，何止新诗几首行。
山茶
陆游（宋代）

雪里开花到春晚，世间耐久孰如君。凭阑叹息无人会，三十年前宴海云。
塞上忆汶水
曹元用（元代）

沙碛秋高苑马肥，哀笳一曲塞云飞。
南都儿辈应相念，过尽征鸿犹未归。
山中
陆游（宋代）

草阁留云宿，溪桥引鹤行。
身闲诗旷逸，心静梦和平。
石乳无时滴，松肪彻夜明。
山中足幽趣，不是傲公卿。
夜郎东归黄去非自双井来惠以新诗妙画次韵三绝句赠别 其二
王庭圭（宋代）

派后江西出一枝，传家句法自新奇。诸方知子善哮吼，恐是窟中狮子儿。
寄倪元镇
王嘏（元代）

赤水丹山隔两尘，麻姑书信莫辞频。
久知鸿宝飞腾术，独许青云磊落人。
宾戏能消春昼永，茗香聊试石泉新。
东风回首毗陵道，重拟携书与卜邻。
题毗陵僧舍二首之二
贺铸（宋代）

秋风忽起家山意，流落天涯叹憔悴。
古寺不挂寰瀛图，终南山翁何处至。
走笔次韵吴判院
史浩（宋代）

世态螳螂谩捕蝉，谁知富贵本由天。但令册府荷冰鉴，何必熏炉拥燧烟。

一曲赐来成别墅，百杯赢得吸晴川。可人过我谈名理，月到纱窗兴欲仙。
六言三首 其二
刘克庄（宋代）

锦机组织尤巧，纸田收获甚微。即今束阁藏起，多时扫阁载归。
赠日新禅师
文同（宋代）

嶕峣祝融峰，窈窱懒瓒岩。
师也西南人，尝居彼巉巉。
十年不下山，烟云烂衣衫。
借问尔何为，法味见愈馋。
妄萌将轧然，即以慧刃芟。
既久辟门户，不须更封缄。
龙神护水瓶，鬼物扶经函。
叠足坐苍石，放身依古杉。
一日望剑门，归心瞥如帆。
过我画戟前，清晨投短衔。
欣然揖师坐，未语已不凡。
再勘自不破，谁敢分酸咸。
大朴本无痕，巧者强削劖。
师如捉龟拂，定不空喃喃。
戏书僧房窗纸
陕府知县（宋代）

尔非慧远我非陶，何事窗间酒一瓢。僧野避人聊自醉，卧看风竹影萧萧。
冶城楼
刘元高（宋代）

俯仰明知尽可悲，西风还此立多时。偶然唤醒东山客，便有淮淝一局棋。
盛京
纳兰性德（清代）

拔地蛟龙宅，当关虎豹城。
山连长白秀，江入混同清。
庙社灵风肃，豪强右族更。
明明开创业，休拟作陪京。
入邑
王谌（南北朝）

野蔓侵沙径，山泉渡石梁。
树头蚕葚熟，篱下雀梅香。
人与春光老，閒随日影长。
捻须吟不就，穷杀孟襄阳。
伍仙观
张诩（明代）

五仙骑五羊，手持六本穗。有无何渺茫，丰穰足为瑞。
和李教授摅游溪阻风
李复（宋代）

去年春尽送春归，溪边曾与春风期。
共期今岁春风到，却话去年相别时。
二月天回斗杓转，沙际春风犹未知。
咄咄向空但书怪，常有孤愁来两眉。
南巷佳人佩兰客，去年把叶同题诗。
能传芳信慰枯槁，问我溪边来何迟。
明发招邀出城去，欲傍垂杨举卮酒。
盲飚东来忽作恶，掀簸地轴摇天维。
坐客隔手不相见，缩颈尽如藏壳龟。
昏沙欲定日更黑，浩浩崩奔阴云垂。
苍茫催人雨势急，促辔竞路争先驰。
归途邂逅过萧寺，投鞭思弈云房棋。
道人呼童拂广榻，笑我尘土两目眵。
漫展纹楸第袖手，瞑依团蒲神意疲。
朝来共寻一饷乐，龃龉似为神物欺。
况乎人生百年间，世事万里多嶮巇。
纷纷智巧日夜斗，一身浪苦宁非痴。
试向道人问实相，指我自求无言师。
偶成
张耒（宋代）

须知庖手有真如，合遣轮人笑读书。
拥褐蒲团深闭目，老人于此有工夫。
偈颂一百二十三首
释祖钦（宋代）

杜鹃啼血满花枝，底事匆匆苦劝归。
归到故乡还似客，村村绿暗与红稀。
迎驾
李昭玘（宋代）

端门万骑锦衣红，迤逦鸣槊下半空。天极奥居黄道北，瑶池归仗五云中。

金舆影度长廊日，法曲声回广殿风。泗水昔年曾梦到，拜恩何幸接鹓鸿。
句
程师孟（宋代）

山自昔来多积雪，寺从与后有遗风。
寒雀野梅图
花杰（清代）

崚嶒白石树槎丫，仿佛江村竹外斜。雪冷山空无梦到，两三寒雀两三花。
次韵叶守端午西湖曲水 其一
苏过（宋代）

远酾清颍入溪渠，左缭孤城转古墟。岂止江湖来席上，一苏穷泽十千鱼。
别句呈庚契呈高士
白玉蟾（宋代）

一笑相逢在翠微，绿槐高柳借凉时。
只将水竹烟云兴，说与风凉雪月知。
日落三杯无事酒，人闲八句自然诗。
来朝云过青山外，回首空闻猿鹤悲。
解连环·万珠悬碧
王沂孙（宋代）

万珠悬碧。想炎荒树密，□□□□。恨绛娣、先整吴帆，政鬟翠逞娇，故林难别。岁晚相逢，荐青子、独夸冰颊。点红盐乱落，最是夜寒，酒醒时节。霜槎猬芒冻裂。把孤花细嚼，时咽芳冽。断味惜、回涩馀甘，似重省家山，旧游风月。崖蜜重尝，到了输他清绝。更留人、绀丸半颗，素瓯泛雪。
两湖开镜
屈翀霄（明代）

昆湖遥与尚湖通，二水中分两镜同。鸽现神光明照夜，蜃收余翳净涵空。

帆樯互映斜阳外，鸥鹭交飞色界中。混沌直从开辟判，洗天浴日意无穷。
晓晴
孙应时（宋代）

短发日夜白，年华令我愁。
平生几蜡屐，旧隐一渔舟。
漫有诗陶写，应须酒拍浮。
相过慰情素，数肯抱琴不。
浣溪沙
晏几道（宋代）

小杏春声学浪仙。疏梅清唱替哀弦。似花如雪绕琼筵。

腮粉月哀妆罢后，脸红莲艳酒醒前。今年水调得人怜。
借虚谷太博狂吟十诗韵书怀并呈太博
杨公远（宋代）

吾庐近野却依城，弹压风光藉酒兵。
山色可供图画趣，泉流聊酒管弦声。
眼前无事方安逸，天下丰年即太平。
权势从来难倚仗，只宜孤立度浮生。